ZAPISNIK
s 8. sjednice Općinskog vijeća Općine Sveti Đurđ, održane dana 19.5.2026. godine 
s početkom u 18,00 sati 
u prostorijama Općine – svečana sala I. kat, Ulica braće Radić 1.

Sjednici nazočni: Davor Kraljić, Damir Grgec, Zlatko Gizdavec, Josip Hižak, Mladen Sačer, Marina Rajh, Mirela Međimorec Stančin, Jurica Horvatić, Krunoslav Turković, Ivana Kotiščak, Kristina Jantol, Matija Marković

Odsuti – opravdano: /
Odsuti – neopravdano: Nada Crnković

Ostali nazočni: 	Josip Jany – općinski načelnik
		Helena Vuk – pročelnica JUO 

Predsjednik Općinskog vijeća Općine Sveti Đurđ, gospodin Davor Kraljić, otvorio je sjednicu, pozdravio prisutne te izvršio prozivku. Nakon izvršene prozivke predsjednik je konstituirao da sjednici prisustvuje dvanaestero vijećnika te da Općinsko vijeće može pravovaljano odlučivati. Cijeli tijek sjednice fonetski se snima. Predsjednik Općinskog vijeća otvara aktualni sat.

I. Usvajanje dnevnog reda
Predsjednik Općinskog vijeća predlaže usvajanje sljedećeg dnevnog reda:
DNEVNI RED
1. Verifikacija Zapisnika sa 7. sjednice Općinskog vijeća Općine Sveti Đurđ
2. Razmatranje i donošenje Godišnjeg izvještaja o izvršenju Proračuna Općine Sveti Đurđ za 2025. godinu
2A. Obrazloženje Godišnjeg izvještaja o izvršenju Proračuna Općine Sveti Đurđ za 2025. godinu
3. Razmatranje i donošenje Odluke o raspodjeli rezultata poslovanja Općine Sveti Đurđ za 2025. godinu
4. Razmatranje i donošenje Zaključka o prihvaćanju Izvješća o realizaciji financijskog plana Vatrogasne zajednice Sveti Đurđ za 2025. godinu
5. Razmatranje i donošenje Zaključka o primanju na znanje Financijskog izvješća Zajednice športskih udruga Općine Sveti Đurđ za 2025. godinu
6. Razmatranje i donošenje Zaključka o prihvaćanju Izvješća o radu davatelja javne usluge sakupljanja komunalnog otpada Čistoća d.o.o.
7. Razmatranje i donošenje Odluke o davanju suglasnosti općinskom načelniku za sklapanje Ugovora o javnoj nabavi radova "Izgradnja DVD Sesvete Ludbreške"
8. Razmatranje i donošenje Odluke o osnivanju Doma za starije „Sveti Juraj Sveti Đurđ“
9. Razmatranje i donošenje Odluke o raspoređivanju financijskih sredstava za rad političkih stranaka
10. Razmatranje i donošenje Odluke o visini naknade za rad članovima Upravnog vijeća Dječjeg vrtića „Suncokret Sveti Đurđ“
11. Razmatranje i donošenje Zaključka o davanju suglasnosti na prijedlog Odluke o izmjenama i dopunama Odluke o načinu utvrđivanja plaća i visini koeficijenata za obračun plaća djelatnika Dječjeg vrtića "Suncokret Sveti Đurđ"
12. Izvješće općinskog načelnika o radu i financijama
13. Ostala pitanja.

ZAKLJUČAK: Predloženi dnevni red jednoglasno je usvojen, odnosno, na isti nije bilo primjedbi.

II. Rasprava po pojedinim točkama dnevnog reda i njihovo usvajanje

Točka 1.
Verifikacija Zapisnika sa 7. sjednice Općinskog vijeća Općine Sveti Đurđ

RASPRAVA: U raspravu se uključuje gospođa Marina Rajh: „Nedostaje pitanje koje sam postavila. Kada je planirana sanacija poljskih puteva?“ 
Načelnik odgovara da je odgovorio na to pitanje. „Poljski putevi se saniraju tijekom cijele godine, po zahtjevu ljudi koji se njima koriste.“
Primjedba se prihvaća. Pitanje će se uvrstiti u Zapisnik. 

ZAKLJUČAK: Općinsko vijeće jednoglasno donosi odluku o verifikaciji Zapisnika sa 7. sjednice Općinskog vijeća uz uvrštenu primjedbu kako je prednje navedeno. 

Točka 2.
Razmatranje i donošenje Godišnjeg izvještaja o izvršenju Proračuna Općine Sveti Đurđ za 2025. godinu
2A. Obrazloženje Godišnjeg izvještaja o izvršenju Proračuna Općine Sveti Đurđ za 2025. godinu

IZVJESTITELJ: Općinski načelnik detaljno obrazlaže po predmetnoj točci. 

RASPRAVA: U raspravu se uključe gospodin Gizdavec „Gledam obrazloženje odnosno Izvještaj o stanju nenaplaćenih potraživanja i obveza – znači nama su ljudi nešto dužni, tj. prilično za 2025. godinu. Radi se o potraživanju za poreze 26.000,00 eura i 50.000,00 eura od prodaje roba i usluga (to se najvjerojatnije radi o komunalnoj i grobnoj naknadi). Na koji način se to rješava?“
Načelnik odgovara da „opomenama i ovrhama. Ovrhe su problem jer se uglavnom radi o socijalnim slučajevima gdje se Općina teško može naplatiti. A što se tiče poreza, to za Općinu obavlja Porezna uprava.“

Gospodin Turković postavlja pitanje pokreće li Porezna uprava i ovrhe za dio za naplatu dospjelih potraživanja, a s obzirom na to da smo ovlastili Poreznu upravu da naplaćuje poreze? Načelnik odgovara da su oni obvezni i ovlašteni pokrenuti ovrhe. 

Drugih pitanja nije bilo. 

ZAKLJUČAK: Općinsko vijeće Općine Sveti Đurđ donosi Godišnji izvještaj o izvršenju Proračuna Općine Sveti Đurđ za 2025. godinu. Za godišnji izvještaj glasalo je 9 vijećnika ZA, 3 vijećnika su bila suzdržana pa se konstatira da je Godišnji izvještaj donesen većinom glasova. 

Točka 3.
Razmatranje i donošenje Odluke o raspodjeli rezultata poslovanja Općine Sveti Đurđ za 2025. godinu

IZVJESTITELJ: Općinski načelnik detaljno obrazlaže po predmetnoj točci.
RASPRAVA: U raspravu se uključuje gospođa Marina Rajh: „Manjak prihoda Dječjeg vrtića – 44.000,00 eura. Mislim da to ukazuje na ono što je gospodin Gizdavec znao reći da možda ekonomska cijena Vrtića nije u skladu s troškovima, odnosno, da se Vrtić ne pokriva ako manjak nastane svake godine. A manjak nadoknađuje Osnivač. Možda bi trebalo razmisliti o korekciji ekonomske cijene. Ne bismo se trebali voditi time kako imaju okolni Vrtići, nego da se pokrivamo.“
Na to načelnik odgovara da je točno da manjak nadoknađuje Osnivač do pune funkcionalnosti. Razmišlja se o korekciji ekonomske cijene. „Mi već sad pregovaramo s okolnim općinama i gradovima da se podigne cijena koju roditelji plaćaju. Ali čini mi se da je i ekonomska cijena preniska. Moramo vidjeti kakvu cijenu drugi imaju.“ 
U raspravu se uključuje i gospodin Mladen Sačer: „Mi smo Općina koja uvijek gleda za djecu i za roditelje pa ne znam kako biste to Vi u HDZ-u sad nametnuli veći teret plaćanja roditeljima. I to ćemo baš podizati na dječjem vrtiću, meni je to malo smiješno. Bio bih sretan kad bismo mogli što duže zadržati trenutnu cijenu.“
U raspravu se uključuje gospodin Jurica Horvatić: „Vrtić je u gubitku 50.000,00 eura. Kakve to veze ima s HDZ-om ili SDP-om. Pitanje je kako pokriti taj manjak. Ja sam imao dvoje djece u tom Vrtiću i nikad se nisam žalio na cijenu kakva god ona bila.“
Zatim se u raspravu uključuje i gospodin Gizdavec: „Ja bih se isto malo dotaknuo tog manjka. Možda nije razlog u cijeni Vrtića, možda je poskupjela energija, plin ili nešto drugo. Treba napraviti analizu. Ali tema ove točke je podjela viška. Znači jedan dio ide za dom, a drugi za izgradnju vatrogasnog spremišta DVD Sesvete Ludbreške. Nije mi jasno zašto piše za projektnu dokumentaciju?“ Načelnik pojašnjava da je to naziv stavke iz proračuna.
Načelnik nadalje pojašnjava da što se tiče cijene Vrtića, da nitko neće biti oštećen. Niti roditelji, niti Općina. Međutim, moramo odrediti „narodnu“ cijenu. Nisam siguran zašto se dogodio taj manjak i postoji li on uopće. Moram provjeriti. Vrtić na kraju godine mora poslovati „u plusu“. Mi smo 2024. godine spustili cijenu boravka roditeljima jer smo dobili sredstva od strane Ministarstva. 
Na to još gospođa Marina Rajh dodaje da se njoj čini da je manjak Vrtića70.000,00 eura. Tako joj se bar čini prema financijskim izvještajima koje je gledala. Nije proučavala kako je došlo do toga, ali na temelju onoga što je vidjela, čini joj se da je 70.000,00 eura.
ZAKLJUČAK: Općinsko vijeće Općine Sveti Đurđ donosi Odluku o raspodjeli rezultata poslovanja  Općine Sveti Đurđ za 2025. godinu. Od ukupno prisutnih 12 vijećnika, 9 vijećnika je glasalo ZA predloženu Odluku, 3 vijećnika su bila suzdržana. Odluka je donesena VEĆINOM GLASOVA.

Točka 4.
Razmatranje i donošenje Zaključka o prihvaćanju Izvješća o realizaciji financijskog plana Vatrogasne zajednice Sveti Đurđ za 2025. godinu

IZVJESTITELJ: gospodin Krunoslav Turković
RASPRAVA: U raspravu se uključuje gospođa Marina Rajh: „Zanima me zašto su Vam neke stavke 0,00 eur. Na primjer, gorivo za kombi vozilo? To ne prikazujete?“
Gospodin Turković odgovara da je to zato što nije bilo realizirano. Gorivo je Zajednica točila iz svojih sredstava ili nekih drugih svojih izvora. 
U raspravu se potom uključuje i gospodin Zlatko Gizdavec: „Otvorite si obrazloženje, u njemu piše da se Izvješće donosi u roku 60 dana od početka kalendarske godine- to je odredba iz Zakona. Mislim da je to pročelnica pisala u obrazloženju.“ 
Na to gospodin Turković odgovara da se s time ne slaže, Izvješće se predaje u roku od 60 dana prema FINA-i. „Mogu izlistati potvrdu FINA-e da je sve predano u roku.“ Odgovara da će on svakako provjeriti što je točno.

ZAKLJUČAK: Općinsko vijeće Općine Sveti Đurđ donosi Zaključak o prihvaćanju Izvješća o realizaciji financijskog plana Vatrogasne zajednice Sveti Đurđ za 2025. godinu. Za predloženi Zaključak svi vijećnici su glasali ZA. Konstatira se da je Zaključak donesen JEDNOGLASNO. 

Točka 5.
Razmatranje i donošenje Zaključka o primanju na znanje Financijskog izvješća Zajednice športskih udruga Općine Sveti Đurđ za 2025. godinu

IZVJESTITELJ: gospodin Damir Grgec.
RASPRAVA: U raspravu se uključuje gospodin Jurica Horvatić: „Bio sam na tim sastancima. Ne znam da li mi je nešto promaknulo tu imamo za prvih pet mjeseca jednoga trenera i voditelja, a ovdje dva.“
Na to gospodin Grgec odgovara da je bila jedna dodatna plaća radi zimskih treninga u dvorani. Zajednica inače samo pokriva jednoga trenera i voditelja. 
ZAKLJUČAK: Općinsko vijeće Općine Sveti Đurđ donosi Zaključak o primanju na znanje Financijskog izvješća Zajednice športskih udruga Općine Sveti Đurđ za 2025. godinu. Za predloženi Zaključak svi vijećnici su glasali ZA. Zaključak je donesen JEDNOGLASNO. 

Točka 6.
Razmatranje i donošenje Zaključka o prihvaćanju Izvješća o radu davatelja javne usluge sakupljanja komunalnog otpada Čistoća d.o.o.

IZVJESTITELJ: općinski načelnik i pročelnica JUO
RASPRAVA: U raspravu se uključuje gospodin Zlatko Gizdavec. „Mislim da imaju Izvješće daleko bolje napisano i riješeno nego naš trenutni pružatelj javne usluge – LUKOM d.o.o.“
ZAKLJUČAK: Općinsko vijeće Općine Sveti Đurđ donosi Zaključak o prihvaćanju Izvješća o radu davatelja javne usluge sakupljanja komunalnog otpada Čistoća d.o.o. Od ukupno prisutnih 12 vijećnika, svi su glasali ZA pa se konstatira da je Zaključak donesen JEDNOGLASNO. 

Točka 7. 
Razmatranje i donošenje Odluke o davanju suglasnosti općinskom načelniku za sklapanje Ugovora o javnoj nabavi radova "Izgradnja DVD Sesvete Ludbreške"

IZVJESTITELJ: Općinski načelnik detaljno obrazlaže po predmetnoj točci.
RASPRAVA: U raspravu se uključuje gospođa Marina Rajh: „S obzirom na to da je ponuda znatno jeftinija od ostalih, pretpostavljam da možemo očekivati puno VT radova. Znam ja kako to ide.“
Na to općinski načelnik odgovara da za to imamo nadzornog inženjera koji utvrđuje jesu li VT radovi opravdani ili nisu. 
Nadalje se u raspravu uključuje gospodin Gizdavec koji predlaže da se ispravi naslov u „Odluku o davanju suglasnosti općinskom načelniku za sklapanje Ugovora o javnoj nabavi radova „Izgradnja vatrogasnog spremišta DVD Sesvete Ludbreške“.
ZAKLJUČAK: Općinsko vijeće Općine Sveti Đurđ donosi Odluku o davanju suglasnosti općinskom načelniku za sklapanje Ugovora o javnoj nabavi radova „Izgradnja  vatrogasnog spremišta DVD Sesvete Ludbreške. Od ukupno prisutnih 12 vijećnika, za predloženu Odluku glasali su svi vijećnici ZA. Konstatira se da je odluka donesena JEDNOGLASNO. 
Točka 8.
Razmatranje i donošenje Odluke o osnivanju Doma za starije „Sveti Juraj Sveti Đurđ“

IZVJESTITELJ: Pročelnica JUO
RASPRAVA: U raspravu se uključuje gospodin Zlatko Gizdavec: „Cijelo vrijeme govorimo o domu za dnevni boravak sa smještajnim jedinicama, ako sam ja to dobro zapamtio. Na isti taj naziv izdana je i uporabna dozvola. Ako sam dobro shvatio, imamo 42 smještajne jedinice (kreveta). Da li je predviđen dnevni boravak? Nije mi to baš jasno. Koliki je ukupni kapacitet doma?“ Na to načelnik odgovara da ako je „dnevni boravak, treba postojati i krevet. Kapacitet doma su 42 smještajne jedinice koje uključuju i smještaj i dnevni boravak.“
Nadalje, gospodin Gizdavec predlaže da se izmijeni naziv Doma jer da neobično zvuči „Dom za starije Sveti Juraj Sveti Đurđ“ Sveti Đurđ, tj. da se „Sveti Đurđ“ ponavlja. Na to pročelnica pojašnjava da već postoji dom za starije „Sveti Juraj“ pa da je iz tog razloga u nazivu doma navedeno „Sveti Juraj Sveti Đurđ“. Osim toga, da nam se i dječji vrtić zove „Suncokret Sveti Đurđ“ jer Dječji vrtić „Suncokret“ već postoji. 
Gospođa Rajh navodi: „Vidim da bude jedna od djelatnosti i „pomoć u kući“ što sam predložila.“ Također, pitanje vezano za tehnički pregled. „Koliko je nedostataka utvrđeno u zapisniku?“ Načelnik odgovara da prilikom tehničkog pregleda nisu utvrđeni nikakvih nedostaci.
Dalje gospođa Rajh postavlja pitanje u vezi biranja i imenovanja članova Upravnog vijeća Doma. Opet apelira da to budu mještani Općine. „Propisana je visoka stručna sprema. Mislim da u Općini imamo dosta stručnih ljudi koji mogu biti imenovani za članove Upravnog vijeća. Imamo i ekonomista i zdravstvenih djelatnika.“
ZAKLUČAK: Općinsko vijeće Općine Sveti Đurđ donosi Odluku o osnivanju Doma za starije „Sveti Juraj Sveti Đurđ“. Od ukupno prisutnih 12 vijećnika, za predloženu Odluku glasali su svi vijećnici ZA. Konstatira se da je odluka donesena JEDNOGLASNO. 
Točka 9.
Razmatranje i donošenje Odluke o raspoređivanju financijskih sredstava za rad političkih stranaka

IZVJESTITELJ: Općinski načelnik detaljno obrazlaže po predmetnoj točci.
RASPRAVA: /
ZAKLUČAK: Općinsko vijeće Općine Sveti Đurđ donosi Odluku o raspoređivanju financijskih sredstava za rad političkih stranaka. Od ukupno prisutnih 12 vijećnika, za predloženu Odluku glasali su svi vijećnici ZA. Konstatira se da je odluka donesena JEDNOGLASNO. 
Točka 10.
Razmatranje i donošenje Odluke o visini naknade za rad članovima Upravnog vijeća Dječjeg vrtića „Suncokret Sveti Đurđ“

IZVJESTITELJ: Općinski načelnik detaljno obrazlaže po predmetnoj točci.

RASPRAVA: U raspravu se uključuje gospođa Marina Rajh: „Ja se iskreno s tim ne slažem. Neka svi imaju istu naknadu – 60,00 eura, jer predsjednica ne radi ništa više od ostalih članova. Dobiva dokumente koje potpisuje i šalje nama na sjednice Vijeća. Većina tih dokumenata nije dobra. To je iskreno moje mišljenje. Ili svi isto ili neka volontiraju. Oni imaju nekoliko sjednica godišnje, nećemo propasti za taj iznos.“

Na to se uključuje pročelnica i navodi da je prijedlog takav zbog učestalog sazivanja sjednica (po dvije sjednice na mjesec s jednom točkom dnevnog reda ) pa se je iz toga razloga razmišljalo da se naknade smanje. 

Na to ravnateljica navodi da o tome odlučuje ravnateljica i da ako imaju često sjednice, onda neka volontiraju. Predsjednik da ionako nema nikakvu odgovornost. 

Načelnik na to navodi da predsjednik ima odgovornost jer potpisuje dokumentaciju. 

Gospođa Rajh na to navodi da se ne slaže s radom Upravnog vijeća jer da Upravno vijeće na sjednice dostavlja nepotpune prijedloge koje onda ispravlja Općinsko vijeće. „Ravnatelj predlaže odluke, upravno vijeće donosi odluke i dostavlja ih osnivaču. Osnivač glasa za ili protiv. Ako nešto ne valja trebalo bi vratiti ponovno Upravnom vijeću. Znači kakva je odgovornost Upravnog vijeća? Nikakva.“ 

Na to načelnik ponovno odgovara da predsjednica Općinskog vijeća potpisuje financijske izvještaje i odgovara za njih.

Gospođa Rajh dalje odgovara da je valjda „zato nestalo onih 140.000,00 eura i kao što vidimo predsjednica je za to odgovarala.“ 

U raspravu se uključuje i gospodin Horvatić: „Znači Upravno vijeće Vrtića ima 60,00 eura naknadu. U usporedbi s naknadama okolnih općina i gradova, čini mi se da je to malo previše, odnosno, da naše Upravno vijeće ima najvišu naknadu. Ili smanjiti ili ukinuti naknadu.“

U raspravu se dalje uključuje gospodin Mladen Sačer: „Nikoga ne možemo osuđivati dok mu se ne dokaže krivnja. Slažem se s time da je predsjednica odgovorna za dokumente koje potpisuje, ali o tome ćemo kad se razjasne sve okolnosti. Slažem se s prijedlogom da se članovima smanji naknada na 30,00 eura.“

Dalje se u raspravu uključuje i gospodin Krunoslav Turković: „Mislim da predsjednik Upravnog vijeća ipak ima više posla od ostalih članova koji se samo pojave na sjednicama. Mislim da je i kod nas jasno da tko god da je pripremao ove materijale, za to mora dobiti veću naknadu. Mislim da je ovdje netko pobrkao ravnateljicu i predsjednicu upravnog vijeća jer to nisu iste osobe. O visini naknade, svatko može imati svoje mišljenje. Što se tiče odluka koje dolaze kod nas, mi ih možemo vraćati na doradu ali time samo sebi kompliciramo. Ako se nešto može jednostavnije riješiti, ja zagovaram taj model. Naravno, svatko ima svoje mišljenje. Dalje, što se tiče sjednica svaki mjesec nekoliko puta, mislim da se to može regulirati statutom ili pravilnikom. Npr. ja znam da mi moramo imati sjednice svako tromjesečje. Ako oni imaju jednu točku dnevnog reda, to mogu riješiti i online. Za nekakvu pravu sjednicu, ako to nigdje ne piše u statutu ili pravilniku Vrtića, predlažem da se to uredi.“

Dalje, u raspravu se uključuje i gospodin Gizdavec: „Ne vjerujem da se u konkretnom slučaju radi o zloupotrebi i namjernom sazivanju većeg broja sjednica. Mislim da bi ili svima trebala biti ista naknada ili neka volontiraju.“

Gospodin Grgec zaključno predlaže da ako će se sjednice i dalje tako često sazivati, trebat će to nekako urediti. Onda ili smanjiti naknadu ili ukinuti naknadu. 

ZAKLJUČAK: Općinsko vijeće Općine Sveti Đurđ donosi Odluku o visini naknade za rad članovima Upravnog vijeća Dječjeg vrtića „Suncokret Sveti Đurđ“. Od ukupno prisutnih 12 vijećnika, za predloženu Odluku glasalo je 8 vijećnika ZA i 3 glasa PROTIV. Konstatira se da je odluka donesena VEĆINOM GLASOVA.

Točka 11.
Razmatranje i donošenje Zaključka o davanju suglasnosti na prijedlog Odluke o izmjenama i dopunama Odluke o načinu utvrđivanja plaća i visini koeficijenata za obračun plaća djelatnika Dječjeg vrtića "Suncokret Sveti Đurđ"

IZVJESTITELJ: Općinski načelnik detaljno obrazlaže po predmetnoj točci.

RASPRAVA: U raspravu se uključuje gospođa Marina Rajh: „Evo, to je ono što sam Vam rekla da sistematizacija radnih mjesta ne odgovara koeficijentima. I o tome Vam odlučuje Upravno vijeće. Ovaj prijedlog već imamo treći put pred sobom. U odluci imamo sistematizirana radna mjesta a za njih nemamo propisane koeficijente. Javni natječaj je već raspisan, danas je bio razgovor, a mi tek danas odlučujemo o koeficijentu za to radno mjesto. Evo, to Vam je Upravno vijeće. Želim reći da je koeficijent davno trebao biti izglasan. O tome Vam ja govorim. O neorganiziranosti i neradu. Ja želim da je sve napravljeno u skladu sa Zakonom.“

ZAKLJUČAK: Općinsko vijeće Općine Sveti Đurđ donosi Odluku o izmjenama i dopunama Odluke o načinu utvrđivanja plaća i visini koeficijenata za obračun plaća djelatnika Dječjeg vrtića „Suncokret Sveti Đurđ“, Od ukupno prisutnih 12 vijećnika, za predloženu Odluku glasali su svi vijećnici ZA. Konstatira se da je odluka donesena JEDNOGLASNO.


Točka 12.
Izvješće općinskog načelnika o radu i financijama

OPĆINSKI NAČELNIK: daje detaljan izvještaj o radu i financijama.

Pitanje postavlja gospođa Marina Rajh: „Što je s javnom nabavom za opremu doma? Je li to išlo po kategorijama ili je sve bila jedna nabava?“ Na to pročelnica odgovara da je sve bila jedna nabava.
Gospođa  Rajh dalje postavlja pitanje: „Jeste li se s kime savjetovali vezano uz taj namještaj? Znam da su to standardi koje treba ispoštovati.“ Na to pročelnica odgovara da je troškovnik izrađen od strane stručnih osoba. 

Gospodin Gizdavec postavlja pitanje: „Kako ide povrat poreza?“ Načelnik odgovara da je povrat poreza 390.000,00  eura na tri jednaka dijela. To za sad ne opterećuje proračun.

Točka 13.
Ostala pitanja

Gospođa Marina Rajh: „Vezano za reciklažno dvorište…spominjete Grad Ludbreg da u dogovoru s njima Općina ide u realizaciju toga projekta. Jako dobro svi znamo da je Grad Ludbreg godinama vozio smeće u Sveti Đurđ dok je bila Budućnost i ostalo. Molim da se ne dogodi opet da uđete u dogovor s njima bez da ste prethodno pitali mještane, odnosno, napravili sastanak s mjesnim odborima, prezentirali im što to točno bude i slično. Da ne ispadne situacija kao što je s peradarnicima u naselju Apatija. Jeste li razmišljali o tome?“
Na to načelnik odgovara da to nije veliko reciklažno dvorište i da još ništa nije konačno dogovoreno. 
Ujedno se uključuje i gospodin Damir Grgec koji napominje da isto tako Grad Ludbreg sada prihvaća otpad od Općine Sveti Đurđ.
Također, gospodin Zlatko Gizdavec napominje da Ludbreg nema odlagalište građevinskog otpada, „takvo dvorište bude eventualno u Općini Mali Bukovec (Novo selo).“
Pitanje dalje postavlja gospodin Damir Grgec: „Mene zanimaju prometni znakovi koji su porušeni po naseljima. Koga da zovemo? Meni je čudno da policija to ne vidi.“ Na to načelnik odgovara da ih treba pobrojiti, poslikati, napisati adrese i napisati dopis Županijskoj upravi za ceste. 
Gospodin Sačer podsjeća na neravnine i grabe na cesti prema Sigetcu Ludbreškom.
Gospodin Turković: „Asfalt je napravljeni oko doma u Karlovcu Ludbreškom, pa malo uređenje oko rubnjaka, zatrpavanje zemljom, sjenica na ploči ispred doma u kojoj je to fazi? To treba počistiti i napraviti sjenicu.“ Načelnik odgovara da je primljeno na znanje.
Gospodin Jurica Horvatić: „Imam dva pitanja. Mještani Luke nezadovoljni su grobljem u Svetom Đurđu. Koševi za smeće su neki dan bili na cesti, a mislim da im tamo nije mjesto. Vjetar sve nosi, ništa se ne sortira, tamo je urnebes. Možemo li mi unutar ograde ograditi prostor samo za kontejnere za smeće?“ Na to načelnik odgovara da je to u planu. 
Nadalje, gospodin Horvatić postavlja pitanje: „Spominjali smo se za onu spomen ploču. Imamo li kakve naznake kako pokrenuti postupak i tko će pokrenuti postupak? Mora li to Općina ili netko drugi?“ Načelnik na to odgovara da bi Udruga branitelja trebala dostaviti nekakav zahtjev za izradu ploče. „Probaj kontaktirati predsjednika Udruge. Moramo čim prije krenuti u postupak.“
Gospodin Gizdavec: „Vezano za zelenu čistku, samo napominjem da više nema smetlišta jer je sve obraslo koprivama…“
Nadalje, gospođa Rajh postavlja pitanje što je s javnim natječajem za zapošljavanje.
Na to pročelnica odgovara da za sada novog zapošljavanja neće biti. Vježbenici je produžen ugovor na neodređeno vrijeme na temelju odredbi Zakona o službenicima i namještenicima u lokalnoj i područnoj (regionalnoj) samoupravi. 
Predsjednik Općinskog vijeća zatvorio je sjednicu u 20:05 sati.

